《行诸山道中》
宋代·陈公辅

我曾天台游，于今四十载。一朝忽复来，时节如有待。

形骸觉老景，景色殊不改。雨中寻旧迹，触目云叆叇。

岩瀑落千寻，涧花纷五彩。崖深藓苍苍，溪浅石磊磊。

昔时所未到，足力胡可殆。要当至绝顶，直下小沧海。

兹山八万丈，端的不吾绐。伟哉造化功，疑若有真宰。

黄精煮甚食，茯苓良可采。何当诛茆居，此志终有在。

作者简介：（1077—1142）宋台州临海人，字国佐。徽宗政和三年上舍及第。调平江府教授。钦宗靖康初，擢右司谏，言蔡京、朱勔罪，斥监合州税。高宗时，官至礼部侍郎。居官论事剀切，疾恶如仇。晚居乡里，著书自娱。有文集、奏议。